b'\n_START_ARTICLE_\nNaN\n_START_PARAGRAPH_\nNeskai\xc4\x8dius (angl. not a number arba NaN) \xe2\x80\x93 informatikoje naudojama speciali konstanta, gaunama kuomet atliekamo veiksmo rezultatas matemati\xc5\xa1kai neapibr\xc4\x97\xc5\xbetas (pavyzd\xc5\xbeiui, 1/0). Ji taip pat gaunama jei rezultatas yra i\xc5\xa1 esm\xc4\x97s apibr\xc4\x97\xc5\xbetas (pavyzd\xc5\xbeiui, \\sqrt[2]{-1}), ta\xc4\x8diau konkretus procesorius \xc5\xa1io veiksmo atlikti nesugeba (min\xc4\x97tame pavyzdyje reikalingas kompleksini\xc5\xb3 skai\xc4\x8di\xc5\xb3 palaikymas)._NEWLINE_Neskai\xc4\x8diai ir veiksm\xc5\xb3 su jais taisykl\xc4\x97s \xc4\xaftrauktos \xc4\xaf paplitus\xc4\xaf IEEE 754 standart\xc4\x85, su jais gali dirbti Intel *87 koprocesorius (kuris v\xc4\x97liau tapo *86 serijos procesori\xc5\xb3 dalimi). D\xc4\x97l \xc5\xa1i\xc5\xb3 prie\xc5\xbeas\xc4\x8di\xc5\xb3 neskai\xc4\x8diai galimi daugelyje programavimo kalb\xc5\xb3.\n_START_SECTION_\nIEEE 754 slankaus kablelio neskai\xc4\x8di\xc5\xb3 saugojimo formatas\n_START_PARAGRAPH_\nSlankaus kablelio skai\xc4\x8diai turi normalizuot\xc4\x85 trupmenin\xc4\x99 ir neneigiam\xc4\x85 eksponentin\xc4\x99 dalis. Jei eksponentin\xc4\x97s dalies visi bitai lyg\xc5\xabs vienetui (speciali maksimali galima reik\xc5\xa1m\xc4\x97) ir trupmenin\xc4\x97 dalis nelygi nuliui, saugoma viso skai\xc4\x8diaus reik\xc5\xa1m\xc4\x97 laikoma neskai\xc4\x8diumi. Taigi yra ne vienas, bet labai daug (a\xc5\xa1tuoni milijonai 32 bit\xc5\xb3 formatui ir 4,5 bilijardo 64 bit\xc5\xb3 formatui) \xc4\xafvairi\xc5\xb3 galim\xc5\xb3 neskai\xc4\x8di\xc5\xb3, kuri\xc5\xb3 kiekvienas atitinka galim\xc4\x85 nelygi\xc4\x85 nuliui trupmenin\xc4\x97s dalies reik\xc5\xa1m\xc4\x99.'